b'\n_START_ARTICLE_\nLindsey Buckingham\n_START_SECTION_\nCopil\xc4\x83ria\n_START_PARAGRAPH_\nN\xc4\x83scut \xc3\xaen Palo Alto, California Buckingham a fost al treilea \xc8\x99i cel mai mic copil al lui Morris Buckingham \xc8\x99i a so\xc8\x9biei sale Rutheda (n\xc4\x83scut\xc4\x83 Elliot). A avut doi fra\xc8\x9bi, Greg \xc8\x99i Jeff. A crescut \xc3\xaen zona San Francisco Bay Area unde Buckingham \xc8\x99i fra\xc8\x9bii s\xc4\x83i erau \xc3\xaencuraja\xc8\x9bi s\xc4\x83 devin\xc4\x83 \xc3\xaenot\xc4\x83tori profesioni\xc8\x99ti. De\xc8\x99i Buckingham a renun\xc8\x9bat la sport pentru a \xc3\xaencepe o carier\xc4\x83 \xc3\xaen muzic\xc4\x83 fratele s\xc4\x83u Greg a c\xc3\xa2\xc8\x99tigat o medalie de argint la Jocurile Olimpice de var\xc4\x83 din 1968 din Mexico City._NEWLINE_Primul contact al lui Buckingham cu chitara a fost pe o chitar\xc4\x83 de juc\xc4\x83rie Mickey Mouse cu care c\xc3\xa2nta al\xc4\x83turi de fratele s\xc4\x83u Jeff. Observ\xc3\xa2nd talentul s\xc4\x83u p\xc4\x83rin\xc8\x9bii i-au cump\xc4\x83rat o chitar\xc4\x83 Harmony \xc3\xaen valoare de 35 de dolari._NEWLINE_Buckingham nu a luat niciodat\xc4\x83 lec\xc8\x9bii de chitar\xc4\x83 \xc8\x99i nu \xc8\x99tie s\xc4\x83 citeasc\xc4\x83 muzic\xc4\x83. La v\xc3\xa2rsta de 13 ani a devenit interesat de muzica folk \xc8\x99i, influen\xc8\x9bat de tehnica de interpretare la banjo, a \xc3\xaenv\xc4\x83\xc8\x9bat stilul energic al celor de la The Kingston Trio. La v\xc3\xa2rsta de 15 ani s-a al\xc4\x83turat forma\xc8\x9biei folk locale Fritz ca \xc8\x99i chitarist \xc8\x99i solist vocal.\n_START_SECTION_\nBuckingham Nicks\n_START_PARAGRAPH_\nBuckingham \xc8\x99i iubita sa de la acea vreme, Stevie Nicks, au \xc3\xaenregistrat \xc8\x99apte demouri \xc3\xaen 1972 pe un aparat analog cu patru canale \xc8\x99i au venit \xc3\xaen Los Angeles pentru a c\xc4\x83uta o cas\xc4\x83 de discuri. \xc3\x8en 1973 au semnat cu Polydor Records \xc8\x99i \xc3\xaen luna septembrie a aceluia\xc8\x99i an a fost lansat albumul Buckingham Nicks. Totu\xc8\x99i, la scurt timp dup\xc4\x83 lansare casa de discuri a retras albumul din cauza v\xc3\xa2nz\xc4\x83rilor slabe._NEWLINE_\xc3\x8en ciuda acestei m\xc4\x83suri albumul a primit recenzii pozitive din partea criticilor. Buckingham \xc8\x99i Nicks au pornit \xc3\xaentr-un scurt turneu de promovare a albumului cu pu\xc8\x9bin timp \xc3\xaenainte s\xc4\x83 devin\xc4\x83 membri Fleetwood Mac. Concertele de la Birmingham \xc8\x99i Tuscaloosa exist\xc4\x83 sub form\xc4\x83 de bootleg. Forma\xc8\x9bia de turneu includea tobo\xc8\x99arii Bob Aguirre (de la Fritz) \xc8\x99i Gary Hodges plus basistul Tom Moncrieff care mai t\xc3\xa2rziu va interpreta pentru Stevie Nicks pe albumul ei din 1981 Bella Donna._NEWLINE_Buckingham Nicks nu a fost niciodat\xc4\x83 lansat pe CD, de\xc8\x99i exist\xc4\x83 sub form\xc4\x83 de bootleg. At\xc3\xa2t Buckingham c\xc3\xa2t \xc8\x99i Nicks au luat \xc3\xaen calcul o posibil\xc4\x83 lansare pe CD \xc3\xaen viitorul apropiat.\n_START_SECTION_\nFleetwood Mac\n_START_PARAGRAPH_\n\xc3\x8en timp ce se afla la studioul Sound City din California Mick Fleetwood a auzit melodia "Frozen Love" de pe albumul Buckingham Nicks. Impresionat, Fleetwood a \xc3\xaentrebat cine era chitaristul. \xc3\x8ent\xc3\xa2mpl\xc4\x83tor, at\xc3\xa2t Buckingham c\xc3\xa2t \xc8\x99i Nicks se aflau la studio pentru a \xc3\xaenregistra ni\xc8\x99te demouri iar Buckingham a f\xc4\x83cut cuno\xc8\x99tin\xc8\x9b\xc4\x83 cu Fleetwood. Dup\xc4\x83 ce Bob Welch a p\xc4\x83r\xc4\x83sit Fleetwood Mac \xc3\xaen decembrie 1974 Fleetwood i-a oferit lui Buckingham locul de chitarist \xc3\xaen forma\xc8\x9bie. Buckingham a spus c\xc4\x83 el \xc8\x99i Nicks sunt o echip\xc4\x83 \xc8\x99i nu accept\xc4\x83 dac\xc4\x83 nu vine \xc8\x99i ea. Fleetwood a fost de acord s\xc4\x83 \xc3\xaei primeasc\xc4\x83 pe am\xc3\xa2ndoi._NEWLINE_Fleetwood Mac a lansat albumul eponim \xc3\xaen 1975 care a ocupat prima pozi\xc8\x9bie \xc3\xaen topurile americane. Totu\xc8\x99i, urm\xc4\x83torul album al acestei formule noi, Rumours, a adus forma\xc8\x9bia la un nivel de popularitate interna\xc8\x9bional c\xc3\xa2nd a devenit cel mai bine v\xc3\xa2ndut album din istorie la vremea respectiv\xc4\x83 \xc8\x99i a c\xc3\xa2\xc8\x99tigat Premiul Grammy pentru cel mai bun album al anului. Principala melodie de pe album era "Go Your Own Way", compus\xc4\x83 de Buckingham, care a ajuns \xc3\xaen Top 10 \xc3\xaen Statele Unite. Dup\xc4\x83 succesul r\xc4\x83sun\xc4\x83tor al albumului Rumours (\xc3\xaen timpul \xc3\xaenregistr\xc4\x83rii c\xc4\x83ruia a avut loc sf\xc3\xa2r\xc8\x99itul rela\xc8\x9biei dintre Buckingham \xc8\x99i Nicks) Buckingham a decis s\xc4\x83 nu mai foloseasc\xc4\x83 acela\xc8\x99i model muzical. Rezultatul a fost albumul Tusk din 1979 de care Buckingham s-a ocupat personal. Din nou, Buckingham a fost autorul melodiei principale care a ocupat locul 8 \xc3\xaen Billboard Hot 100. De\xc8\x99i dup\xc4\x83 mai multe standarde a fost un hit, Tusk nu a avut acelea\xc8\x99i v\xc3\xa2nz\xc4\x83ri ca \xc8\x99i Rumours._NEWLINE_Dup\xc4\x83 ce au \xc3\xaencheiat un masiv turneu mondial \xc3\xaen 1980 Fleetwood Mac s-a \xc3\xaentors \xc3\xaen studio pentru a \xc3\xaenregistra urm\xc4\x83torul album, Mirage, un album cu o orientare pop-rock care a readus forma\xc8\x9bia \xc3\xaen fruntea topurilor americane. Totu\xc8\x99i, \xc3\xaen aceast\xc4\x83 perioad\xc4\x83 diferi\xc8\x9bi membri au \xc3\xaenceput s\xc4\x83 \xc3\xaenregistreze succes ca arti\xc8\x99ti solo (\xc3\xaen special Nicks) \xc8\x99i vor trece cinci ani p\xc3\xa2n\xc4\x83 c\xc3\xa2nd Fleetwood Mac va lansa urm\xc4\x83torul album. C\xc3\xa2nd Tango in the Night a fost lansat \xc3\xaen 1987 Buckingham a lansat deja dou\xc4\x83 albume solo \xc8\x99i a renun\xc8\x9bat la mare parte din melodiile care trebuiau s\xc4\x83 formeze urm\xc4\x83torul s\xc4\x83u album solo pentru forma\xc8\x9bie, inclusiv "Big Love", "Tango in the Night", "Family Man" \xc8\x99i "Caroline". Pe c\xc3\xa2teva dintre aceste melodii Buckingham interpreteaz\xc4\x83 la toate instrumentele "Big Love", lansat ca primul single de pe album, a devenit o melodie Top 10 \xc3\xaen Statele Unite \xc8\x99i Regatul Unit._NEWLINE_Tango in the Night a devenit cel mai bine v\xc3\xa2ndut album al forma\xc8\x9biei de dup\xc4\x83 Rumours, lansat cu zece ani \xc3\xaenainte. Totu\xc8\x99i, dup\xc4\x83 lansare Buckingham a p\xc4\x83r\xc4\x83sit Fleetwood Mac din cauza dorin\xc8\x9bei sale de a nu merge \xc3\xaen turneu \xc8\x99i din cauza rela\xc8\x9biilor tensionate cu ceilal\xc8\x9bi membri. Fleetwood Mac a decis s\xc4\x83 continue f\xc4\x83r\xc4\x83 el iar Buckingham a fost \xc3\xaenlocuit cu Rick Vito \xc8\x99i Billy Burnette.\n_START_SECTION_\nProiecte solo\n_START_PARAGRAPH_\n\xc3\x8en perioada \xc3\xaen care lucra la albumul Tusk Buckingham a produs albume pentru Walter Egan \xc8\x99i John Stewart \xc8\x99i a \xc3\xaenceput s\xc4\x83 lucreze la propriul album solo._NEWLINE_\xc3\x8en 1981 Buckingham a lansat primul s\xc4\x83u album solo, Law and Order, \xc3\xaen care el c\xc3\xa2nt\xc4\x83 la aproape toate instrumentele \xc8\x99i care a inclus colegii de la Fleetwood Mac Christine McVie \xc8\x99i Mick Fleetwood \xc3\xaen calitate de invita\xc8\x9bi. Albumul prezenta influen\xc8\x9bele de pe Tusk \xc8\x99i a produs hitul "Trouble" care a ocupat locul 9 \xc3\xaen Statele Unite \xc8\x99i prima pozi\xc8\x9bie \xc3\xaen Australia (timp de trei s\xc4\x83pt\xc4\x83m\xc3\xa2ni). Doi ani mai t\xc3\xa2rziu a compus \xc8\x99i interpretat melodiile "Holiday Road" \xc8\x99i "Dancin\' Across the U.S.A." pentru filmul O vacan\xc8\x9b\xc4\x83 de tot r\xc3\xa2sul. "Holiday Road" a fost lansat ca single \xc8\x99i a ocupat locul 82 \xc3\xaen Billboard Hot 100. A compus melodii \xc8\x99i pentru alte filme, inclusiv "Time Bomb Town" pentru \xc3\x8enapoi \xc3\xaen viitor (1985). \xc3\x8en aceast\xc4\x83 melodie Buckingham interpreta la toate instrumentele cu excep\xc8\x9bia tobelor la care a interpretat tobo\xc8\x99arul Michael Huey._NEWLINE_\xc3\x8en 1984, dup\xc4\x83 ce a \xc3\xaencheiat rela\xc8\x9bia de \xc8\x99apte ani cu Carol Ann Harris, a lansat al doilea s\xc4\x83u album solo, Go Insane. Melodia cu acela\xc8\x99i nume a avut un succes modest, ocup\xc3\xa2nd locul 23 \xc3\xaen Billboard Hot 100. Ultima melodie de pe album, "D. W. Suite", este un omagiu adus tobo\xc8\x99arului The Beach Boys, Dennis Wilson, care a decedat cu un an \xc3\xaenainte. \xc3\x8en 1985 a interpretat \xc3\xaen melodia "We Are the World" a proiectului USA for Africa._NEWLINE_Dup\xc4\x83 desp\xc4\x83r\xc8\x9birea sa de Fleetwood Mac Buckingham a petrecut mare parte din urm\xc4\x83torii cinci ani \xc3\xaen studio lucr\xc3\xa2nd la al treilea s\xc4\x83u album solo, Out of the Cradle, care a fost lansat \xc3\xaen 1992. Majoritatea melodiilor au de-a face cu moartea tat\xc4\x83lui s\xc4\x83u \xc8\x99i cu moartea subit\xc4\x83 a fratelui s\xc4\x83u Greg \xc3\xaen 1990. Out of the Cradle a primit c\xc3\xa2teva recenzii favorabile dar nu a avut acela\xc8\x99i succes comercial ca \xc8\x99i albumele Fleetwood Mac. Totu\xc8\x99i, Buckingham s-a aflat \xc3\xaen turneu \xc3\xaen 1992-1993 pentru prima dat\xc4\x83 ca artist solo; forma\xc8\x9bia sa de turneu con\xc8\x9binea al\xc8\x9bi \xc8\x99apte chitari\xc8\x99ti pe care Buckingham i-a \xc3\xaenv\xc4\x83\xc8\x9bat individual fiecare melodie din programul concertelor._NEWLINE_Un al patrulea album solo, intitulat Gift of Screws, a fost \xc3\xaenregistrat \xc3\xaen perioada 1995-2001 \xc8\x99i prezentat casei de discuri Warner Bros./Reprise pentru lansare. Executivii de la casa de discuri au reu\xc8\x99it s\xc4\x83 \xc3\xael conving\xc4\x83 pe Buckingham s\xc4\x83 renun\xc8\x9be la album \xc8\x99i s\xc4\x83 ia c\xc3\xa2teva melodii de pe albumul Gift of Screws \xc8\x99i s\xc4\x83 le \xc3\xaenregistreze cu Fleetwood Mac. Astfel, \xc8\x99apte melodii de pe albumul Gift of Screws apar pe albumul Fleetwood Mac Say You Will \xc3\xaen ordinea \xc3\xaen care Buckingham ar fi vrut s\xc4\x83 apar\xc4\x83 pe albumul s\xc4\x83u solo. Exist\xc4\x83 copii bootleg \xc3\xaen calitate foarte bun\xc4\x83 ale albumului Gift of Screws - preluate de pe CD-ul pe care Buckingham l-a prezentat casei de discuri - care au circulat pe Internet prin re\xc8\x9belele peer-to-peer._NEWLINE_\xc3\x8en ziua \xc3\xaen care a \xc3\xaemplinit 57 de ani (3 octombrie 2006) Buckingham a lansat al patrulea s\xc4\x83u album solo, Under the Skin, un album acustic \xc3\xaen care Buckingham interpreteaz\xc4\x83 la aproape toate instrumentele cu excep\xc8\x9bia a dou\xc4\x83 melodii \xc3\xaen care apar colegii de la Fleetwood Mac John McVie \xc8\x99i Mick Fleetwood. Albumul include un cover al melodiei "I Am Waiting" al celor de la The Rolling Stones. La trei zile de la lansare Buckingham a plecat \xc3\xaentr-un turneu de promovare a albumului care a durat p\xc3\xa2n\xc4\x83 la sf\xc3\xa2r\xc8\x99itul lunii iunie 2007. Un spectacol din acest turneu sus\xc8\x9binut la Fort Worth, Texas a fost \xc3\xaenregistrat \xc8\x99i lansat pe CD \xc8\x99i DVD sub numele de Live at the Bass Performance Hall._NEWLINE_\xc3\x8en 2008 a fost lansat \xc3\xaen cele din urm\xc4\x83 albumul Gift of Screws ce con\xc8\x9binea trei melodii de pe albumul planificat ini\xc8\x9bial plus \xc8\x99apte melodii noi. Buckingham  a pornit \xc3\xaentr-un scurt turneu de promovare \xc3\xaen septembrie \xc8\x99i octombrie \xc3\xaencep\xc3\xa2nd \xc3\xaen Saratoga, California \xc8\x99i termin\xc3\xa2nd \xc3\xaen New York City._NEWLINE_Pe 3 noiembrie 2010 site-ul oficial al lui Buckingham a anun\xc8\x9bat c\xc4\x83 lucreaz\xc4\x83 la un album neintitulat ce urmeaz\xc4\x83 s\xc4\x83 fie lansat la \xc3\xaenceputul anului 2011. Buckingham a finalizat \xc3\xaenregistr\xc4\x83rile la albumul intitulat Seeds We Sow \xc3\xaen aprilie iar pe 22 aprilie 2011 a \xc3\xaenregistrat un concert pe care l-a lansat pe DVD pentru a promova albumul. Seeds We Sow a fost lansat pe 6 septembrie 2011. Pe 10 septembrie Buckingham a pornit \xc3\xaen turneul Seeds We Sow \xc3\xaencep\xc3\xa2nd cu Reno, Nevada. Turneul s-a \xc3\xaencheiat \xc3\xaen Tulsa, Oklahoma pe 14 noiembrie. Buckingham a planificat primul s\xc4\x83u turneu solo \xc3\xaen Regatul Unit \xc8\x99i Irlanda care s\xc4\x83 \xc3\xaenceap\xc4\x83 \xc3\xaen decembrie. Totu\xc8\x99i, la \xc3\xaenceputul lunii decembrie Buckingham a am\xc3\xa2nat concertele dup\xc4\x83 ce unul din chitari\xc8\x99tii s\xc4\x83i s-a accidentat la spate. Concertele din Regatul Unit au fost ulterior anulate._NEWLINE_Pe 3 mai 2012 Buckingham a \xc3\xaenceput un turneu solo (f\xc4\x83r\xc4\x83 forma\xc8\x9bie) \xc3\xaen Statele Unite, primul concert av\xc3\xa2nd loc \xc3\xaen Solana Beach, California iar \xc3\xaen noiembrie 2012 a lansat un album live complet solo intitulat One Man Show prin download pe iTunes dintr-un concert \xc3\xaenregistrat \xc3\xaen Des Moines, Iowa. One Man Show a fost lansat prin propria cas\xc4\x83 de discuri a lui Buckingham, Buckingham Records LLC.\n_START_SECTION_\nRevenirea \xc3\xaen Fleetwood Mac\n_START_PARAGRAPH_\n\xc3\x8en 1992 noul pre\xc8\x99edinte al Statelor Unite, Bill Clinton, a cerut forma\xc8\x9biei Fleetwood Mac s\xc4\x83 vin\xc4\x83 s\xc4\x83 interpreteze melodia "Don\'t Stop" pe care el a folosit-o \xc3\xaen campania electoral\xc4\x83 la ceremonia sa inaugural\xc4\x83. Buckingham a acceptat s\xc4\x83 participe dar reuniunea a avut loc doar pentru acest eveniment deoarece membrii nu s-au \xc3\xaemp\xc4\x83cat pe deplin \xc8\x99i nu aveau de g\xc3\xa2nd s\xc4\x83 se reuneasc\xc4\x83 oficial._NEWLINE_\xc3\x8en timp ce compunea material pentru un al patrulea album solo la mijlocul anilor 1990 Buckingham l-a contactat pe Mick Fleetwood pentru ajutor la o melodie. Colaborarea a durat mai mult timp dec\xc3\xa2t era anticipat iar cei doi au decis s\xc4\x83 \xc3\xaei cheme pe Stevie Nicks, John \xc8\x99i Christine McVie. To\xc8\x9bi membrii s-au \xc3\xaen\xc8\x9beles destul de bine \xc8\x99i au fost planuri s\xc4\x83 se reuneasc\xc4\x83 pentru un turneu. \xc3\x8en 1997 Buckingham \xc8\x99i ceilal\xc8\x9bi membri au pornit \xc3\xaen primul turneu de dup\xc4\x83 1982, turneul fiind intitulat The Dance Tour. Turneul a avut un succes r\xc4\x83sun\xc4\x83tor \xc8\x99i a ajutat la refacerea rela\xc8\x9biei dintre Buckingham cu ceilal\xc8\x9bi membri. Totu\xc8\x99i, Christine McVie a p\xc4\x83r\xc4\x83sit forma\xc8\x9bia \xc3\xaen 1998, transform\xc3\xa2nd forma\xc8\x9bia \xc3\xaentr-un cvartet. \xc3\x8en 2003 forma\xc8\x9bia a lansat primul album cu Buckingham \xc8\x99i Nicks dup\xc4\x83 15 ani intitulat Say You Will. Melodia lui Buckingham, "Peacekeeper", a fost primul single de pe album iar forma\xc8\x9bia a pornit \xc3\xaentr-un turneu mondial care a durat aproape un an \xc8\x99i jum\xc4\x83tate._NEWLINE_Forma\xc8\x9bia a efectuat turneul UNLEASHED \xc3\xaen 2009, primul spectacol av\xc3\xa2nd loc pe 1 martie 2009 \xc3\xaen Pittsburgh, Pennsylvania. Christine McVie nu s-a implicat \xc3\xaen acest proiect. Pe 30 aprilie 2013 forma\xc8\x9bia a lansat primul material de studio dup\xc4\x83 10 ani prin download digital pe iTunes. Lansarea con\xc8\x9bine trei melodii noi ale lui Buckingham \xc8\x99i melodie din perioada Buckingham Nicks, "Without You".\n_START_SECTION_\nStil muzical\n_START_PARAGRAPH_\nSpre deosebire de majoritatea chitari\xc8\x99tilor rock Buckingham nu folose\xc8\x99te pana. \xc3\x8en schimb, el ciupe\xc8\x99te corzile cu degetele \xc8\x99i cu unghiile. Ini\xc8\x9bial, dup\xc4\x83 ce a devenit membru Fleetwood Mac, Buckingham interpreta pe o chitar\xc4\x83 Gibson Les Paul. \xc3\x8enainte de aceasta folosea un Fender Stratocaster, chitara pe care a folosit-o \xc3\xaen primul album cu Fleetwood Mac. \xc3\x8en 1979 a lucrat cu Rick Turner, patronul Renaissance Guitars, s\xc4\x83 creeze Model One. Aceasta a devenit chitara sa de baz\xc4\x83, folosit\xc4\x83 at\xc3\xa2t \xc3\xaen Fleetwood Mac c\xc3\xa2t \xc8\x99i \xc3\xaen proiectele sale solo. Pentru interpret\xc4\x83rile acustice folose\xc8\x99te o chitar\xc4\x83 Taylor iar \xc3\xaen trecut a folosit frecvent \xc8\x99i o chitar\xc4\x83 Ovation._NEWLINE_\xc3\x8entr-un interviu pentru Guitar World Acoustic Magazine Buckingham a declarat:_NEWLINE_\xc3\x8entotdeauna am crezut c\xc4\x83 interpretezi pentru a eviden\xc8\x9bia melodia, nu pentru a eviden\xc8\x9bia solistul. Melodia este tot ceea ce conteaz\xc4\x83. Sunt dou\xc4\x83 c\xc4\x83i pe care po\xc8\x9bi merge. Una este s\xc4\x83 devii cineva ca Eddie Van Halen, care este un mare chitarist, un virtuoz. Dar totu\xc8\x99i nu face \xc3\xaenregistr\xc4\x83ri bune deoarece ceea ce c\xc3\xa2nt\xc4\x83 este total pierdut \xc3\xaen context cu muzica forma\xc8\x9biei sale. Apoi sunt chitari\xc8\x99ti precum Chet Atkins care nu caut\xc4\x83 s\xc4\x83 se eviden\xc8\x9bieze ca \xc8\x99i chitari\xc8\x99ti, dar folosesc chitara ca o unealt\xc4\x83 pentru a face \xc3\xaenregistr\xc4\x83ri bune. \xc3\x8emi amintesc c\xc4\x83 iubeam muzica lui Chet c\xc3\xa2nd eram copil dar doar mai t\xc3\xa2rziu, c\xc3\xa2nd chiar am ascultat p\xc4\x83r\xc8\x9bile sale pentru chitar\xc4\x83, am realizat c\xc3\xa2t de mult fac parte din structura melodiei \xc8\x99i c\xc3\xa2t de mult \xc3\xae\xc8\x9bi vine s\xc4\x83 spui "Oh, acea melodie pur \xc8\x99i simplu nu merge dac\xc4\x83 nu sunt acolo'